Papersnake/gushiwen huggingface dataset:
庆建州叶守
刘克庄（宋代）

曾游楚泽咏江蓠，亦向闽山品荔枝。
犹幸早春茶未试，故应先取建州麾。
颂一百则
释重顯（宋代）

铁鎚击碎黄金骨，天地之间更何物。
三千刹海夜澄澄，不知谁入苍龙窟。
春日留别
孙逖（唐代）

春路逶迤花柳前，孤舟晚泊就人烟。东山白云不可见，

西陵江月夜娟娟。春江夜尽潮声度，征帆遥从此中去。

越国山川看渐无，可怜愁思江南树。
颂古一百二十一首 其三十三
释宗杲（宋代）

九十七种妙相，顾陆笔端难状。赵州眼目精明，觑见心肝五藏。
怀贤诗·陆知县陇其
徐元文（清代）

陆君任名教，学植固深基。秉礼自贞笃，执德无委随。

鸣琴化不辍，尘甑固其宜。畜民如子弟，求理若渴饥。

安得究儒术，树之为人师。
夜听松风
牛焘（清代）

清风绕我屋，爽籁生庭阴。初听怡我情，静理会我心。

萧然夜方半，山水发清音。恍如枕岩壑，飒飒秋满林。

此时陶隐居，手挥太古琴。起视空庭际，唯见老龙吟。
山鹧鸪词
李白（唐代）

苦竹岭头秋月辉，苦竹南枝鹧鸪飞。
嫁得燕山胡雁婿，欲衔我鸪雁门归。
山鸡翟雉来相劝，南禽多被北禽欺。
紫塞严霜如剑戟，苍梧欲巢难背违。
我今誓死不能去，哀鸣惊叫泪沾衣。
行役有叹二首
杨万里（宋代）

去年丐西归，谓可休余生。
今年复东下，驾言入神京。
卧治方小安，趋召岂不荣。
何如还家乐，醉吟听溪声。
乌青
贾似道（宋代）

乌青生来似定墨，腿脚班狸肉带黑。
钳若细长似血红，合战交锋如霹雳。
喜迁莺 其一 红梅
周之琦（清代）

罗浮仙侣，也闲趁好春，脂痕匀注。艳魄还丹，冰肌晕酒，依约绛唇初吐。

翠禽为谁啼醒，却向朱门留住。问名字，记吹箫低唱，松陵前度。

偷觑。窗外影，嵰雪万重，梦冷来时路。倚竹新妆，巡檐浅笑，不管缟衣人妒。

十分出尘香韵，一例凡花输与。拟标格，算人间只有，秦郎词句。
同世弼韵作寄伯氏在济南兼呈六舅祠部
黄庭坚（宋代）

山光扫黛水挼蓝，闻说樽前惬笑谈。
伯氏清修如舅氏，济南萧洒似江南。
屡陪风月乾吟笔，不解笙簧醉舞衫。
只恐使君乘传去，拾遗今日是前衔。
嘉佑三年九月受命来岭外七年十一月得请知济
李师中（宋代）

侵地还来开境远，贡琛上去革音初。
但无俘馘充归献，辜负君恩死有余。
即事
俞桂（宋代）

东君无处不繁华，一雨才晴意便佳。
客舍山梅开遍了，从今懒飞檐头花。
翠萝亭书事
释绍嵩（宋代）

万壑初收雨，鸦声唁客劳。
溪寒鱼队散，秋静鸟行高。
碧嶂前兼后，青猿断更号。
卷帘双眼远，绕舍绿周遭。
大雪出三桥寓桥
方回（元代）

冻雀愁鸢噤不哗，漫天浩瀚逐风斜。
映楼横过三千丈，接屋平铺十万家。
静夜有窗皆贮月，寒空无树不开花。
诗成欲捻冰须断，聊举深杯答岁华。
依何大令如谨原韵凭吊延平郡王
林维朝（清代）

英年决策智如神，报国忠精顾顾身。气数朱明嗟已尽，昊天年顾假孤臣。

同伸大义策群雄，忠勇居然独眼龙。百折顾回匡复志，甘辞印敕海澄公。

楼船南下冀中兴，滚滚长江杀气腾。独惜骄兵错一著，雄师十万败金陵。

腹心旧部忍寒盟，戮力谁扶半壁倾。无限新亭忧国泪，英雄襟上洒纵横。

割据弹丸力未优，伤心难复旧神州。更从绝岛开生面，富国强兵立远谋。

星陨东宁杰士亡，残棋一局著扶桑。空馀十万横磨剑，遗恨还同宋岳王。

未成浴日补天功，瀛岛犹留霸气雄。一缕英魂长顾泯，安平海上起悲风。

故址荒凉作牧场，彽徊无限感沧桑。祇今庙貌犹如昨，一树寒梅照夕阳。
赠谢正之秀才
陆游（宋代）

君家麻源第三谷，我在镜湖分一曲；平生梦亦不相接，忽然怀一泻珠玉。
诚斋老子主诗盟，片言许可天下服。
长歌为君定声价，赏音但须一夔足。
蹋泥过我君岂误，拱璧何至求凡目。
只愁明日遽来索，北窗连夜挑灯读。
西湖怀古
王世贞（明代）

东风吹马动鸣珂，闲向苏堤试一过。
贾相宅前芳草没，岳王坟上夕阳多。
山城寂寂空啼鸟，湖水年年自绿波。
嗟我况逢流落久，感怀其柰客愁何。
别严和之
陆游（宋代）

器之魂逝已难招，尚有和之慰寂寥。
今夜月明空叹息，想君孤棹泊溪桥。
过飞龙关
李世杰（清代）

幂䍥春阴酿晓寒，雨余岚翠扑征鞍。盘旋马踏层云上，淡沱峰如入画看。

村舍炊烟浮碧穗，溪桥乱石激清湍。登临已觉行非易，负重边氓食力难。
夜飞鹊 七夕怀诸姊妹和茹馨姑母原韵
周翼椿（清代）

长天已无暑，佳节仙期。妆罢自启帘帏。双星拜后漏声静，筵前启气侵衣。

飞萤乍来忽去，望银河浅淡，凤驾将移。含情不语，逐浮云、冉冉来时。

回首旧年情绪，今夕尽安排，花果蛛丝。何意关山阻隔，清辉难见，尺素偏稀。

秋容似洗，爱如钩、月影迟迟。奈纷然离思，排排不去，转蹙双眉。
句
姚铉（宋代）

疏钟天竺晓，一雁海门秋。
抚松堂
李处权（宋代）

丈人居水南，未省价高索。
平生丘壑事，长啸天宇窄。
舍榜五株柳，宛是陶家宅。
舍南数亩园，似与人境隔。
方须漉酒巾，渐喜扶老策。
以兹不愿仕，偶然似彭泽。
青松手所种，抚之无愧色。
都忘岁月徂，不受霜霰迫。
是身等浮云，术也可不择。
持此百年间，常恐中道画。
旷哉遗世情，遇我眼不白。
问我来何时，胡为久於客。
我官亦易抛，行矣勿多责。
方从倦飞鸟，望林整归翮。
宿穆陵关
李裕（元代）

晓从大岘来，暮投穆陵宿。古道通青徐，层关翳林木。

仰瞻天宇通，下瞰群峰矗。落日见东溟，浮霭暗平陆。

耿耿不成寐，披衣坐茅屋。有事在云山，何能脱羁束。

山高夜深寒，月色空明煜。
病愈
陆游（宋代）

秋夕高斋病始轻，物华凋落岁峥嵘。
蟹黄旋擘馋涎堕，酒渌初倾老眼明。
提笔诗情还跌宕，倒床药裹尚纵横。
闲愁恰似憎人睡，又起挑灯听雨声。
张仲良久约出郊以诗督之
杨万里（宋代）

百花亭下花如海，子厚宅前溪似油。
幕下风流法曹掾，坐窗犹未作遨头。
送朱叔止守南剑
楼钥（宋代）

名画法书知几编，俸余宁复计求田。
麻沙賸买新文字，归满米家书画船。
谢彦成子侄四人同时登科调官南归
孔武仲（宋代）

处士好孙子，秘书贤弟兄。
弓旌万里会，兰玉一家荣。
盛事酬先志，清风警后生。
田园何足道，力学是功名。
黄鲁直书简帖赞
岳珂（宋代）

诗至江西，始别宗派。
字岂无祖，人其有待。
鹤瘠鸾铩，松寒石怪。
彼有发僧，尚闻謦欬。
河北道中作 其三
司马光（宋代）

原上累累古冢高，昔时意气尽贤豪。断碑名姓已磨灭，永日东风吹野蒿。
送司马季思通守沿檄天台二首
谢伋（宋代）

静听天台事，兹行毋惮劳。
水和青屿出，霞起赤城高。
佛寺炊乌饭，仙宫压白醪。
奉符须少缓，处处可游遨。
高士咏。鲁仲连
吴筠（唐代）

仲连秉奇节，释难含道情。一言却秦围，片札降聊城。

辞金义何远，让禄心益清。处世功已立，拂衣蹈沧溟。
长木夜行抵金堆市
陆游（宋代）

夜行长木村，重雾杂零雨。
湿萤黏野蔓，寒犬吠云坞。
道坏交细泉，亭废立遗堵。
时时过农家，灯火照鸣杼。
嗟予独何事，无岁得安处；即今穷谷中，性命寄豺虎。
三更投小市，买酒慰羁旅。
高咏东山诗，怅望怀往古。
姑溪自赞 其二
李之仪（宋代）

偶乘扁舟，一日千里。若遇胜境，终年不移。故能屈御手调羹而亲饷，命力士脱靴而不疑。

予私淑诸人也，故欲与之同归。鸦然于腮而不售，羊然绕领而犹痴。

人固欲其售，尔谓之痴也，予方游戏以随时。
白斋同在杜宅看梅得酒归戏简野泉期共再赏
夏鍭（明代）

杜老梅花数日开，主人相引竹边来。风清乍接幽香坐，云破徐看霁色回。

日出门阑明几杖，雪残篱井湿莓苔。烟花早付潘公子，更起从君问酒杯。
点绛唇·红杏
曾廉（清代）

深巷人稀，荡舟兀自寻红杏。顾衣弄影。怕被閒人省。

雏发小怜，报道春潮猛。留孤艇。分明已肯。犹说姑徐等。
题陈贵白畬斋
戴表元（宋代）

海山作农农较苦，累级开畬烧宿莽。畬成得粟不偿劳，岁晚空瓶误饥鼠。

不如陈郎腹果然，日日闭门耕纸田。馀粮尚许饷远客，植来时和南风篇。
江楼 其一
王絪（宋代）

太史常挥醉笔，题诗遍满江楼。胜事尽随流水，白蘋依旧沧洲。
以女贞酒寄高存之口占
安希范（明代）

试酌女贞酒，春风生缊袍。光真浮琥珀，功或胜蒲萄。

聊以分同好，非徒餍老饕。五加君酿美，芳韵定应高。
自紫极观过天柱
陈良孙（宋代）

道在吾身宇宙宽，朝踰云岫暮云关。丹灵不服春风转，欲度世人那得閒。
颂古三十一首
释安永（宋代）

世路风波不见君，愁肠暗写共谁论。
迅雷才震清飚起，白日一天星半分。
题甘滋苍明经澍所藏陈秋萍老人诗册
林则徐（清代）

先生吾父执，泛海几浮沉。垂老艰生计，消忧耐苦吟。

传衣得高足，遗墨寄深心。惆怅扁舟侣，情移海上琴。
代扶风主人答
王昌龄（唐代）

杀气凝不流，风悲日彩寒。
浮埃起四远，游子弥不欢。
依然宿扶风，沽酒聊自宽。
寸心亦未理，长铗谁能弹。
主人就我饮，对我还慨叹。
便泣数行泪，因歌行路难。
十五役边地，三四讨楼兰。
连年不解甲，积日无所餐。
将军降匈奴，国使没桑乾。
去时三十万，独自还长安。
不信沙场苦，君看刀箭瘢。
乡亲悉零落，冢墓亦摧残。
仰攀青松枝，恸绝伤心肝。
禽兽悲不去，路旁谁忍看。
幸逢休明代，寰宇静波澜。
老马思伏枥，长鸣力已殚。
少年兴运会，何事发悲端。
天子初封禅，贤良刷羽翰。
三边悉如此，否泰亦须观。
次韵丁判院
陈造（宋代）

丁侯袖诗来，容年娲皇弦。
咀嚼冰齿颊，如漱锡谷泉。
露花有余冰，风漪自成纹。
中含班傅香，夐绝郊岛寒。
汗流竟后尘，何有一字难。
明月堕我侧，盥诵喜欲颠。
因君念漂零，挽仰追昔年。
门间半面初，堤柳嘶晚蝉。
寒里机不停，奔骛履欲穿。
客舍此相遇，把酒霜鸿天。
男儿气干霄，犹受稠人稠。
似闻国士遇，度外置拘挛。
渠信造物儿，赋予终奇偏。
凌风谢垢浊，仙者一探丸。
多肉彼下乘，更趠骅骝前。
我老从斗禄，纤鳞潜重渊。
饥火少见贷，归志久已坚。
自甘尺蠖屈，何与风鹏骞。
会看鹗书荐，领此云锦篇。
从今拭病目，长风驾蜚翰。
送余仲谦赴江州教
王义山（宋代）

广文要饭又何难，所在侏儒烂饱餐。
热选尽教众人取，冷官要耐五更寒。
四园鼓泽菊三迳，意思濂溪草一般。
湓浦依然遗迹在，道源须是静中看。
九吟诗
吴昌裔（宋代）

杖挂松花酒一瓢，手挼柏子杂香烧。山空露冷吟招隐，掉首诸贤不受招。
题画鹭鸶兼简孙郎中
齐己（唐代）

曾向沧江看不真，却因图画见精神。何妨金粉资高格，

不用丹青点此身。蒲叶岸长堪映带，荻花丛晚好相亲。

思量画得胜笼得，野性由来不恋人。
灵源精舍小憩旧名龙泉有古井极甘洌
张镃（宋代）

姑恶声催雨不来，暑云空际只崔嵬。
投鞭得地古佛刹，看竹满窗风叶堆。
百岁可堪轻日月，一官才得便尘埃。
清泉酌罢犹贪恋，更瀹松黄当茗杯。
虎丘分韵得落字
潘牥（宋代）

急雨成快晴，晚日射□薄。
院静辘轳声，崖古楷杷落。
澄泓有潜鳞，寥廓无归鹤。
明年当挂冠，吾志在丘壑。
偈颂一百二十三首
释普度（宋代）

毫末非轻，丘山非重。
按佛祖云头，穿衲僧鼻孔，
剖破方知无罅缝。
寄酬前人
赵抃（宋代）

落笔词华矜白雪，棹寻花卉认红云。湖山对酌春将尽，风月高吟夜欲分。

思入神酬青玉案，梦游仙拥羽衣裙。近来章句声名远，僻似鸡林也得闻。
谢坟
刘克庄（宋代）

一月山行未有梅，晓来戏着小诗催。
谢家坟寺更衣处，初见墙西半树开。
句
林肤（宋代）

延平阁想张华剑，宝婺楼观沈约诗。
三昧诸颂
释印肃（宋代）

分明无背面，相逢不相见。
年年桃花面，临州下水船，
梢公力方便。
郡事多冗命绳翁拉彦翔则明德素游赵园彦翔归
程公许（宋代）

简编得趣自熟，轩冕於我何加。
喜为胜游着句，示须归赋落霞。
游双髻山 其二
丘逢甲（清代）

古刹何年建，苔荒磴道斜。双峰出霄汉，一室贮烟霞。

石气瘦崖树，泉香流涧花。山僧忘梵诵，云卧冷袈裟。
湖暮
杨端本（清代）

倚槛湖方暮，山山横翠飞。水浮双塔动，树拥乱云归。

铙鼓喧回棹，笙歌沸落晖。钟声来远寺，隔岸响微微。
别赋
江淹（南北朝）

黯然销魂者，唯别而已矣！况秦吴兮绝国，复燕宋兮千里。或春苔兮始生，乍秋风兮暂起。是以行子肠断，百感凄恻。风萧萧而异响，云漫漫而奇色。舟凝滞于水滨，车逶迟于山侧。棹容与而讵前，马寒鸣而不息。掩金觞而谁御，横玉柱而沾轼。居人愁卧，怳若有亡。日下壁而沉彩，月上轩而飞光。见红兰之受露，望青楸之离霜。巡层楹而空掩，抚锦幕而虚凉。知离梦之踯躅，意别魂之飞扬。

故别虽一绪，事乃万族。至若龙马银鞍，朱轩绣轴，帐饮东都，送客金谷。琴羽张兮箫鼓陈，燕、赵歌兮伤美人，珠与玉兮艳暮秋，罗与绮兮娇上春。惊驷马之仰秣，耸渊鱼之赤鳞。造分手而衔涕，感寂寞而伤神。

乃有剑客惭恩，少年报士，韩国赵厕，吴宫燕市。割慈忍爱，离邦去里，沥泣共诀，抆血相视。驱征马而不顾，见行尘之时起。方衔感于一剑，非买价于泉里。金石震而色变，骨肉悲而心死。

或乃边郡未和，负羽从军。辽水无极，雁山参云。闺中风暖，陌上草薰。日出天而曜景，露下地而腾文。镜朱尘之照烂，袭青气之烟煴，攀桃李兮不忍别，送爱子兮沾罗裙。

至如一赴绝国，讵相见期？视乔木兮故里，决北梁兮永辞，左右兮魄动，亲朋兮泪滋。可班荆兮憎恨，惟樽酒兮叙悲。值秋雁兮飞日，当白露兮下时，怨复怨兮远山曲，去复去兮长河湄。

又若君居淄右，妾家河阳，同琼珮之晨照，共金炉之夕香。君结绶兮千里，惜瑶草之徒芳。惭幽闺之琴瑟，晦高台之流黄。春宫閟此青苔色，秋帐含此明月光，夏簟清兮昼不暮，冬釭凝兮夜何长！织锦曲兮泣已尽，回文诗兮影独伤。

傥有华阴上士，服食还仙。术既妙而犹学，道已寂而未传。守丹灶而不顾，炼金鼎而方坚。驾鹤上汉，骖鸾腾天。暂游万里，少别千年。惟世间兮重别，谢主人兮依然。

下有芍药之诗，佳人之歌，桑中卫女，上宫陈娥。春草碧色，春水渌波，送君南浦，伤如之何！至乃秋露如珠，秋月如圭，明月白露，光阴往来，与子之别，思心徘徊。

是以别方不定，别理千名，有别必怨，有怨必盈。使人意夺神骇，心折骨惊，虽渊、云之墨妙，严、乐之笔精，金闺之诸彦，兰台之群英，赋有凌云之称，辨有雕龙之声，谁能摹暂离之状，写永诀之情者乎？(谁能 一作：讵能)
拟咏贫士七首
方回（元代）

少陵走西蜀，坡仙谪罗浮。
暗与渊明合，九日无新篘。
儿曹处此境，四顾定复愁。
惟此三老翁，浩然无所忧。
作诗配日月，万古长空流。
寄谢酩酊子，讵识黄花秋。
野兴
陆游（宋代）

楼兰勋业竟悠悠，聊作人间汗漫游。
半谷云霞丹灶熟，一天雷雨剑池秋。
徜徉药市经旬醉，问讯巢仙数夕留。
却过故庐应一叹，岸边犹系采菱舟。
仙都山
丁宣（宋代）

世上洞天三十六，缙云第二十九区。
古木参天架云屋，总真灵迹号仙都。
独峰壁立三千尺，凌空耸翠屹然孤。
仰瞻绝顶烟岚际，曾开菡萏名鼎湖。
旧说轩辕驻车辙，云骈风驭经此涂。
石釜练灶丹砂就，乘龙帝乡才须臾。
紫虚碧落超尘世，侍臣无路攀龙须。
唐朝天子仙李裔，德格天心来瑞符。
祥烟嘉气卿云布，山中九传万岁呼。
步虚对峙云断续，东西互云高下殊。
涧边幽径登鸟道，上有镜岩如方壶。
岩中乳水沥嵌罅，滴石成穴如仰盂。
水一昼夜斛加半，潦不泛溢旱不枯。
鲁望曾记周景复，绝粒餐霞黄老徒。
栖真妙入县珠会，八十余年隐此居。
千古寥寥桑海变，仙迹渺邈还有无。
石门瀑布虽云好，此间殊胜未易俱。
特然造化钟神秀，虎头妙手亦难图。
九华山 其二
王十朋（宋代）

舟出清溪尚逆风，观山却得少从容。浮云不碍天边眼，放出神仙八九峰。
夜行船
周密（宋代）

蛩老无声深夜静。新霜粲、一帘灯影。妒梦鸿高，烘愁月浅，萦乱恨丝难整。

笙字娇娥谁为靓。香襟冷、怕看妆印。绣阁藏春，海棠偷暖，还似去年风景。
简赵十诸友 其一
韩淲（宋代）

摇摇山上风，落落谷中雨。回溪少鸥鹭，旷野分豺虎。

荒寒不可闻，惨淡不可睹。偪塞案上书，饥来尚堪抚。
身闲
释文珦（宋代）

身閒更喜交游绝，三径寥寥草树荒。
但觉空门无住着，不知尘世有炎凉。
吟残海月生松壁，定起山云满石床。
何缘饥渴犹相累，拟觅幽人断谷方。
沉香石
苏轼（宋代）

壁立孤峰倚砚长，共疑沉水得顽苍。
欲随楚客纫兰佩，谁信吴儿是木肠。
山下曾逢化松石，玉中还有辟邪香。
早知百和俱灰烬，未信人言弱胜强。
舟中晓咏 其一
韩淲（宋代）

薰风犹见杜鹃啼，浙水东游复自西。涧上有泉泉上竹，玉为山底是冰溪。
桃花潭打鱼歌
翟一枝（清代）

涩滩南下九里曲，红雨锦鳞映波绿。老渔家住山之南，作椮养鱼如养蚕。

终年持竿不离手，截江而取心尤贫。西岸鸣榔应东岸，大罟云合人声乱。

挺叉纷从烟波入，溅沫飞涛走惊电。细鬣巨鳞不知数，登盘更爱雪花粲。

楼头少妇取作羹，手执双鲤不忍烹。放尔径渡桃花水，尺素凭寄千万里。

却羡生涯易足似渔家。夫举网，妇拿槎，年年不负潭上花。
黄草
杜甫（唐代）

黄草峡西船不归，赤甲山下行人稀。秦中驿使无消息，

蜀道兵戈有是非。万里秋风吹锦水，谁家别泪湿罗衣。

莫愁剑阁终堪据，闻道松州已被围。
留题鸡鸣寺桂庵僧房二首 其二
湛若水（明代）

古时贫僧无裤着，今时僧贫还卖药。却嗔病者来打门，桂花无语僧前落。
遣兴
文天祥（宋代）

一落颠崖不自由，春风相对说牢愁。
稚驴黑月光中吼，饥鼠青牢影下游。
岂料乾坤成堕甑，始知身世是虚舟。
遥怜海上今尘土，前代风流不肯休。
雷州道中读道园学古录忆甲申冬曾读于此用录中韵作诗寄萚石蕴山未窥其旨也爰为改作
翁方刚（清代）

公撰南州仿中州，何啻宝书述左丘。惜哉仅传石问答，空此妙语临芳洲。

南渡而后文渐敝，销金锅内米淅矛。程学盛南苏学北，各主一二难兼收。

是时江表余前修，那无奇字扬付侯。百年文献天半壁，孰与索隐还阐幽。

大都文儒富馆阁，亦有殷士将羊牛。内府图书谁复识，宰相世系或可求。

在朝在野都一集，风雅可当元春秋。所以自负汉庭吏，不肯毫末铅粉留。

惜墨几无一字著，岂碍万丈光芒流。曲折渟蓄皆有故，彼夸多者真浮游。

杨范揭辈藻已弱，对此疑古彝鼎舟。温研一过又三载，轺边海月凉悬钩。
挽赵秋晓
李春叟（宋代）

蓦地刚风折羽翰，懒将动业镜中看。
时危羞佩黄金印，乍可无毡作冷官。
延平粹厅十咏·飞霞
陈宓（宋代）

小阁本非宽，宇宙在其内。
心与太初邻，不假飞霞佩。
题简生画涧松
虞集（宋代）

简生与我皆蜀人，留滞东南凡几春。每拂齐纨作山水，使我感慨怀峨岷。

如此长身两松树，满谷悲风散阴雾。雌雄如剑变为龙，鳞鬣齐成擘崖去。

秘阁尝观韦偃图，苍润雄深世所无。默识形神出模画，把笔莽苍增嗟吁。

玉堂宝书本同馆，官府既分难复见。摩挲新墨慰衰朽，鬓雪飘萧数开卷。

昔我樵牧青城山，坐起政在双树间。当时简生若相见，应并写此听潺湲。

刘郎集贤好宾客，好著幽窗对晴碧。凌灵为我哦七言，有鹤飞来破秋色。
和李子仪韵四首
吴芾（宋代）

我自吾儿病，匆匆去若逃。
天寒霜似雪，山险石如刀。
已得平安信，宁辞往复劳。
故园归去也，醉里甚游遨。
次韵高子文村居
李若水（宋代）

幽人厌城市，结屋近松萝。
一笛秋风急，千岩晚照多。
竹根邻叟醉，牛背牧儿歌。
笑杀青云友，朝绅换短蓑。
满庭芳·一片闲心
刘志渊（金朝）

一片闲心，孤云蓬迹，飘然不挂诸缘。九天池里，滚滚涌灵泉。浇溉黄芽瑞草，吐清净、光罩金莲。真消息，清风匝地，透骨自绵绵。混融成实相，显昂昂独立，笑傲禅天。任阴阳运变，劫力难煎。亘古常存不坏，拉真一、法界安然。无生灭，净明妙体，万里一婵娟。
仗锡平老具舟车迎前天衣印老印悉遣还策杖访之作二绝句奉送兼简平 其二
陆游（宋代）

鱼鼓声中白氎巾，南山笋蕨一番新。长安不是无卿相，林下平津独可人。
别元质
李流谦（宋代）

远梦灯频照，覉怀酒重倾。
啼乌翻夕露，归雁占秋晴。
此地丰鱼稻，如君好弟兄。
语离亦怊怅，松槚独关情。
忆莱子杂诗
王士禄（清代）

时复寻春郭，烟光纵目宽。山姿浓大泽，潮势汩三韩。

小立抛藤杖，微吟侧箨冠。醉归还倒载，未厌海风寒。
都中赠别范岱云大令
柯劭憼（清代）

前年河北有书至，知君共作邺中客。风尘暗天道路长，寄书何中到君侧。

今年予季初射策，春风共上长安陌。君时亦来甫下车，抱袂渐得亲颜色。

燕台三月风景殊，白日不见黄尘趋。杜门客馆不复出，踪迹往往嫌多疏。

尔来天气复清霁，访君一为倾欢娱。郎官大令今二苏，谈诗不见心踟躇。

街头泥滑春雨初，观棋邀我高君庐。天门蕊榜照九衢，南宫姓字君则无。

晋州齐州千里俱，分飞急又唱骊驹。君言航海欲归省，我闻此语生嗟吁。

我家闽宰故丈夫，荒祠落日空啼鸟。归骨未得返故都，眼穿不见螺江书。

即今沦落昔不知，艰难万事谁能图。感君意气真吾徒，为君长语留斯须。

海水东流南北区，嗟君此去天一隅。明朝分手九河道，他日相思万里馀。
庆沪帅魏侍郎二首
李刘（宋代）

中庸日用脚根实，动静天机眼力亲。
未月凤筩钟地统，戌年麟跋纪生辰。
身名宿世陈忠肃，眉寿他年范景仁。
福禄近来贤否共，欲将斯道觉斯民。
同年饮泾野宅咏柑分韵得三字三首 其三
钟芳（明代）

溅齿霜梨脆，过于玉版参。多君无恨意，更出一株柑。

宾主高吟七，冰霜益友三。对渠还共慰，孤操卓烟岚。
和张寓轩题孤山二首
方逢辰（宋代）

西湖旧事逝如流，红紫尘沙新绿稠。
昔日赏心今日吊，前人遗绿后人游。
雨观水色连山色，晴看湖头送日头。
鸥鹭无情自来往，兴亡不管帝王州。
代上张丞相生朝四首 其二
张元干（宋代）

奇勋施社稷，万世许忠嘉。宾日扶神器，回天坐正衙。

貂蝉峨上衮，鼗鼓拥高牙。暂屈临闽粤，重闻降白麻。
贺新郎（秣陵怀古）
万俟绍之（宋代）

决皆入飞鸟。正江南、梅雨初晴，乱山浮晓。凤去台空箫声断，惟有疏林鸦噪。但空锁、吴时花草。指点中原青山外，奈征尘、迷望愁云绕。佳丽地，谩凝眺。

清风助我舒长啸。问其中、虚帘曲槛，阅人多少。风景不殊江山在，况是英雄未老。且拚与、尊前一笑。欲说前朝兴亡事，唤谪仙、来共传清醥。归路晚，月明照。
小雪后二日二首
刘克庄（宋代）

吾评世间病，至惨莫如盲。
亲友不觌面，子孙惟认声。
根存神不死，食既魄难生。
赖有鬳斋老，书来吊失明。
婺州道中野望
雷鋐（清代）

校士扃门草满衙，出郊极目意无涯。枫林浥露煊红叶，荞麦冲寒吐白花。

时到三秋应望雨，月当初上正思家。行行山路忘欹险，赖有同心手共叉。
锦城写望
高骈（唐代）

蜀江波影碧悠悠，四望烟花匝郡楼。
不会人家多少锦，春来尽挂树梢头。
晋时松
王十朋（宋代）

孤山陈柏已物化，九日晋松犹后生。欲问东南两朝事，风枝潇洒似谈清。
扬子桥
汪梦斗（宋代）

又撑舴艋下邗沟，霁色横空宿雨收。已入伊娄河里去，来朝稳稳饭真州。
小暑日寄山甫二首
刘克庄（宋代）

七年侍膝极融怡，半月分襟费梦思。
比鹿门翁吾齿耄，作鱼梁吏汝官卑。
击鲜何忍为儿溷，反鮓无烦寄土宜。
若见省郎问村叟，不能书札尚能诗。
哭孟丙 其三
王十朋（宋代）

帘外飞飞燕哺雏，道傍儿戏聚游鱼。老人含泪坐书几，不见吾儿已月馀。
用翁雪舟送春韵三首
蒲寿宬（宋代）

隙驹如箭未堪怜，晴雨悲欢付自然。
九十春光能几日，一番花信又明年。
残红数点心终在，垂柳千丝意许妍。
说与游人莫惆怅，绿阴幽草一般天。
晚过韶州
许有壬（元代）

世去重华远，名偕二石存。溪寒清见底，榕老乱垂根。

野色偏宜晚，民居仅似村。曲江人已矣，楚些拟招魂。
怀果上人
孟贯（唐代）

拥锡南游去，名香几处焚。别来无远信，多恐在深云。

好月曾同步，幽香省共闻。相思不相见，林下叶纷纷。
墨梅
朱熹（宋代）

梦里清江醉墨香，蕊寒枝瘦凛冰霜。如今白黑浑休问，且作人间时世装。
春情
杨凭（唐代）

暮雨朝云几日归，如丝如雾湿人衣。

三湘二月春光早，莫逐狂风缭乱飞。
元日同麻万纪王振叔行南寺五首 其五
周行己（宋代）

出自西门入北门，南回东转逐村村。轻黄浅绿饱经眼，却得归来细细论。
沁园春 其十七 李渭清赠龙须一茎赋此酬之
尤侗（清代）

为问何年，龙战山东，堕此长须。曾阶于尺木，能兴云雨，贮之勺曾，便化江湖。

今也卷然，手携在箧，犹见虬髯气色殊。还恨未，向九仙馆里，捋取羊珠。

顾君赠我何如。好准备尊前牙杖需。算虾须虽细，可编帘箔，鱼须甚壮，亦树旌旟。

差胜衰翁，白髭似戟，不中卢仝唤作奴。却自笑，看吟成五字，剩数茎无。
禅人写真求赞
释正觉（宋代）

面瘦颊凸，眉棱眼深。
默亡所住，妙在而今。
鳞潜寒水，鹤梦月林。
应声应色分身也，拍手家家观世音。
写出梦中身，你道真不真。
槁寒秋在眼，渊默醭生唇。
道环谁谓无象，空谷自来有神。
父子不传些子妙，白首侬家老斲轮。
伦敦大雾行
黄遵宪（清代）

苍天已死黄天立，倒海翻云百神集。一时天醉帝梦酣，举国沉神同失日。

芒芒荡荡国昏荒，冥冥蒙蒙黑甜乡。我坐斗室几匝月，面壁惟拜灯光王。

时不辨朝夕，地不识南北。离离火焰青，漫漫劫灰黑。

如渡大漠沙尽黄，如探严穴黝难测。化尘尘亦缁，望气气皆墨。

色象无可名，眼鼻若并塞。岂有盘古氏，出世天再辟。

又非阿脩罗，搅海水上击。忽然黑暗无间堕落阿鼻狱，又惊恶风吹船飘至罗杀国。

出门寸步不能行，九衢偏地铃铎声。车马鸡栖匿不出，楼台蜃气中含腥。

天罗磕匝偶露缺，上有红轮色如血。暖暖曾无射目光，凉凉未觉炙手热。

吾闻地球绕日日绕球，今之英属遍五洲。亦日所照无不到，光华远被天尽头。

鸟知都城不见日，人人反抱天堕忧。又闻地气蒸腾化为雨，巧算能知雨点数。

此邦本以水为家，况有灶烟十万户。倘将四海之雾铢积寸算来，或尚不如伦敦城中雾。
玉麟堂会诸司观牡丹酴醾三绝 其三
范成大（宋代）

莫向花前惜酒杯，一年一度有花开。浮生满百今强半，岁岁看花得几回。
伤春词
陈棣（宋代）

春风兮飔飔，春日兮迟迟。草木秀兮原野，兰茝芳兮水湄。

美人去兮何所，白云深兮莫窥。望极浦兮掩泪，倚危槛兮怀思。

嗫嚅兮鳦语，连娟兮蝶飞。感微物兮灵偶，私自怜兮芳时。

玲珑兮琼佩，沉寂兮蕙帏。对芳时兮太息，岂独凛秋兮足悲。

香消悴兮□鸾镜，愁委积兮堆蛾眉。登山临水兮有兰梦，断雁沉鱼兮无锦诗。

鶗鴂鸣兮众芳衰，春冉冉兮不可羁。人生行乐兮将何之，王孙王孙兮胡不归。
经长陵诣黄花镇
李梦阳（明代）

沙岭群峰会，黄花一径穿。临崖防马骇，枯木有蛇悬。

锁钥关门壮，星辰陵阙连。旧驱悲虏贼，得失岂皇天。
筇竹杖歌
蔡戡（宋代）

我有一枝筇，夭矫如游龙。
由来博望使西域，万里持寄衰病翁。
自蜀历楚入吴越，名山胜地多留踪。
先排衡山云，直上南台升祝融。
次登岘山首，北望京洛浮尘中。
白鹭洲前弄明月，黄鹤楼上迎清风。
东游秦望探禹穴，天台雁荡观奇峰。
孤根端有岁寒操，劲节肯染京尘红。
飘然飞去不可执，西山南浦聊从容。
放行天地无障碍，倚观宇宙皆虚空。
横挑斜曳任所适，去来无定如飞鸿。
提携九节常在手，四方上下俱相从。
我常病足不能履，赖汝左右扶持功。
老形已具身伛偻，讵可一日无此公。
杖兮切勿化龙去，留取百岁扶衰慵。
山水友馀辞 甜藤
王质（宋代）

元姓甘，不姓丁，引春风，含常春。鸡翁呷甘露，祁婆插金棱。

甜藤，甜藤，粥香饧白度清明，一片春山快活声。
白鹿洞
方岳（宋代）

兹山信雄深，钟梵上云雨。
微吾紫阳翁，几何不豪取。
有来青牛车，肯作白鹿主。
诗书夜披之，一变至邹鲁。
唐虞际淳熙，此道日方午。
涧声撼皇坟，山翠湿章甫。
纷其四方人，会此共谈尘。
岳也互乡章，屦二不及户。
却后七十年，空堂凛遗矩。
四书在乾坤，六老自今古。
昭回云汉光，不隔天尺五。
厥惟貂续难，谨勿小吾土。
鹤谣八首
白玉蟾（宋代）

鹤者飞仙之御兮英英，十二裙兮六六领，
翻而来兮华亭。
奉和正旦赐宰臣柏叶应制
武平一（唐代）

绿叶迎春绿，寒枝历岁寒。愿持柏叶寿，长奉万年欢。
游柴桑怀渊明二绝
喻良能（宋代）

草莽连云旧迳荒，人人称是古柴桑。
园蔬篱菊知何处，乔木萧萧挂夕阳。
题四仙像
陆游（宋代）

曾看四岳荐虞鳏，阅岁三千一瞬间。
归卧青山孤绝处，白驴常伴白云闲。
归故里
谢应芳（元代）

忆昔走避兵，弃别乡井去。
意将朝莫归，行行重回顾。
安知逾一纪，方踏去时路。
四郊皆蔓草，白日暝如雾。
披榛访闾里，隔水拜丘墓。
伤哉脊令原，黄蒿走狐兔。
别墅破垣在，邮亭乃新作。
邻儿二三辈，衡茅昼扃户。
初若不相识，熟视肖厥父。
坐久泣且言，为我话亲故。
什九死兵戈，余亡不知处。
其词吐未终，我泪已如注。
对食不能餐，相期归蚁聚。
吾将语吾儿，卖书买农具。
归耕滆上田，宜若乌反哺。
吾其正丘首，此心庶无负。
寒食雨 其二
薛季宣（宋代）

客里换春衣，寒风带雨霏。渐班榆火禁，初感塞鸿归。

柳絮莺啼乱，梨花蝶趁飞。丘原坛祭耳，悲念切更微。
久雨和张季友寄程德林时季友得环倅程受婺源未赴
彭汝砺（宋代）

寂寂不闻车马声，泥途无亦畏逢迎。引觞自放连朝醉，挥麈遥逢一座倾。

傅野好为三日雨，杜陵莫醉百忧行。西南俱说催征辔，却愿双轮四角生。
重赋畏知寓斋
赵蕃（宋代）

君昔少年日，起家官帝城。
诸公盛称许，往往动得名。
夷途一步盛，可到公与卿。
永怀松柏坚，高谢桃李荣。
谥斋乃曰渐，毫发无妄行。
惟时尹夫子，犹躬南山耕。
是公妙言语，一字与不轻。
铭能为君述，君志益以明。
蹉跎才几何，白发殆数茎。
低回尚前衔，牢落方南征。
潇湘清绝地，屈贾放逐情。
感今重恻古，慨叹识此生。
究竟渐之义，顾未忘蘖萌。
彼哉少年事，老矣夫何营。
彻之易以寓，俯梦仰辄惊。
何止宦为客，身悟浮云更。
南轩子张子，好学如玄成。
奋然吐长句，真觉万户轻。
尹张志则异，与君尽同盟。
见君极空洞，不比小器盈。
嗣宗绝臧否，白眼常若瞠。
司马万事好，是中差自宏。
看君接物际，二士盖熟评。
君今家山居，扁榜犹在桁。
傍陈漆园书，立参舆倚衡。
因兹大有得，居穷亦如亨，
嗟我道学晚，颇困尘网缨。
性又多忤物，举足逢沟阬。
誓将过君斋，指南问初程。
但恐持寸莛，莫致洪钟鸣。
洋州三十景·寒芦港
鲜于侁（宋代）

蒹葭何纷披，湖水还诘曲。
谁言江渚间，亦有双鹭宿。
观化十五首
黄庭坚（宋代）

红罗步障三十里，忆得南溪踯躅花。
马上春风吹梦去，依稀人摘雨前茶。
次韵王丰甫同游西禅斗车堂
李纲（宋代）

杰阁雄楼杳霭间，佳辰良夜共跻攀。斗回高柄临华栋，月涌清光出远山。

急景行将悲晼晚，此身难得到宽闲。世间百虑何时了，且对金樽一解颜。
文宣王及其弟子赞
宋高宗（宋代）

夫孝要道，周训群生。
以纲百行，以通神明。
因子侍师，答问成经。
事亲之实，代为仪刑。
相和歌辞。莫愁曲
李贺（唐代）

草生陇坂下，鸦噪城堞头。何人此城里，城角栽石榴。

青丝系五马，黄金络双牛。白鱼驾莲船，夜作十里游。

归来无人识，暗上沉香楼。罗床倚瑶瑟，残月倾帘钩。

今日槿花落，明朝梧树秋。若负平生意，何名作莫愁。
青玉案（闲居）
张炎（宋代）

万红梅里幽深处。甚杖屦、来何暮。草带湘香穿水树。尘留不住。云留却住。壶内藏今古。

独清懒入终南去。有忙事、修花谱。骑省不须重作赋。园中成趣。琴中得趣。酒醒听风雨。
宿半塘寺
赵与訔（宋代）

夜宿半塘寺，惟闻塔上铃。
老僧行道影，童子颂经声。
竹密风犹劲，窗幽月愈明。
瓦炉香断处，一榻洒然清。
临江仙·堪笑一场颠倒梦
朱敦儒（宋代）

堪笑一场颠倒梦，元来恰似浮云。尘劳何事最相亲。今朝忙到夜，过腊又逢春。
流水滔滔无住处，飞光匆匆西沉。世间谁是百年人。个中须著眼，认取自家身。
蚕妇
张俞（宋代）

昨日到城廓，归来泪满巾，
遍身罗绮者，不是养蚕人。
春宵寓直
钱起（唐代）

养拙惯云卧，为郎如鸟栖。不知仙阁峻，惟觉玉绳低。

帐喜香烟暖，诗惭赐笔题。未央春漏促，残梦谢晨鸡。
予欲自严买船下七里滩谒严光祠而归会滩浅陆
陆游（宋代）

客星祠下渺烟波，欠我扁舟舞短蓑。
不为穷冬怕滩恶，正愁此老笑人多。
怀黄梅三阁
杨杰（宋代）

屏去竿头饵，非唯用直钩。我来鱼不避，鱼信我无求。
苻坚时童谣
佚名（魏晋）

河水清复清。苻诏死新城。
张用宜丹房十咏 其四 焙药
徐庸（明代）

药室散清香，薰笼腾火气。助我活人心，补泻随宜制。
次韵王省干
陈造（宋代）

大匠成风手，器就不待模。
老夫默自哂，堆豗守一隅。
论交独何幸，鱼目俪明珠。
他年君邻墙，作意营一区。
自晓存心诀
晁迥（宋代）

心息音，混融深。智先觉，念无侵。随办及，即漫寻。用此法，存于心。
次韵奉和给事中
吴育（宋代）

律上阳和虽始煦，罇前人意已生春。
濠梁且欲观鱼乐，淮郡何生致鹿驯。
为访心朋独纵棹，况逢时隽与均茵。
别车岂必辞沉醉，更有高阳倒载人。
竹
崔涯（唐代）

领得溪风不放回，傍窗缘砌遍庭栽。须招野客为邻住，

看引山禽入郭来。幽院独惊秋气早，小门深向绿阴开。

谁怜翠色兼寒影，静落茶瓯与酒杯。
恭读常太翁老先生爱吟草殉节录赋赠四律 其二
罗大奇（清代）

十载膺遴选，学优仕更优。不辞山县僻，长抱玉壶秋。

惠入巴人曲，仁销蜀客愁。弦歌琴韵叶，作宰并言游。
左右史待班二首
任希夷（宋代）

阊阖新开露气清，举鞭联骑入随明。
丝絇同傍瑶墀立，广殿前瞻御榻横。
诗狂
杨公远（宋代）

掬取长江供砚水，借将碧汉作蛮笺。
兴来拈起如椽笔，大咏高吟欲上天。
戏刘原甫
欧阳修（宋代）

平生志业有谁先，落笔文章海内传。
昨日都城应纸贵，开帘却扇见新篇。
仙家千载一何长，浮世空惊日月忙。
洞里新花莫相笑，刘郎今是老刘郎。
詹令人挽词二首 其一
汪藻（宋代）

小隐严陵下，当年得孟光。里师为妇顺，子庆事亲长。

洲橘应还熟，庭萱遂不芳。他年冠盖会，来看伏牛冈。
送韦书记归京（座主侍郎同举）
杜荀鹤（唐代）

韦杜相逢眼自明，事连恩地倍牵情。闻归帝里愁攀送，

知到师门话姓名。朝客半修前辈礼，古人多重晚年荣。

从来有泪非无泪，未似今朝泪满缨。
孙孝子
郑文康（明代）

孙孝子，遗腹儿，生辰孤苦何其奇。三年舅夺母志去，父踪父影茫无知。

人有孝心天肯负，旧箧公文天所护。此中遗事宛然存，方知父死边城路。

孝子看来悲复喜，和泪和愁戒行李。彷徨匍匐向南奔，瘴雨蛮烟七千里。

广西山川浩如海，况复丘陵几迁改。累累相似一何多，知尔荒坟竟安在。

纷纷异梦来冥冥，冥冥之中殊有灵。一朝忽得一抔土，鹤骨深藏元姓丁。

共言试骨当试血，骨肉相投疑可决。孙郎沥指血如川，渍入骨中红不灭。

孝子欢声震若雷，解衣包骨抱归来。南宁郡里新风景，添得孙郎哭父台。
题李思训寒江晚山图
邓文原（元代）

李唐王孙重毫素，爱写寒江千万树。上有蓬莱五色云，下有仙家几庭户。

清霜点作秋满林，咫尺瑶窗起烟雾。西风吹动晚山苍，归舟掩映犹堪数。

迢迢锦水汎双凫，漠漠青天飞雪鹭。人间画手非不多，谁似李侯得真趣。

李侯宿世列仙俦，更有何人同出处。徽庙题来字字真，把玩殷勤乃奇遇。

斯图斯景世莫传，古汴荒凉风景暮。眼中人事已非前，画里山川尚如故。

老我披图一怆然，落日长歌漫为赋。
题平亭
李訦（宋代）

锹公有记记蛮平，蛮不难平将贵精。
勉矣诸君修将业，请将平安作亭名。
记初第时赠相士诗
陶梦桂（宋代）

觅得荷衣亦偶然，三壬三甲莫虚传。
知无皂盖朱幡分，奈有清泉白石缘。
今日为贫行作吏，他时有路即归田。
头颅自断只如许，但问闲居得几年。
贵阳道中
许国佐（明代）

杨酋之后安奢酋，战骨平途行人愁。奇斧削成山势虬，寒云蔽天声飕飕，不知何处引箜篌。

龙场一丞今在不，弃妇途中煎百忧。女儿夜半啼旦讴，闻之太息上笛楼。

绝无本地人声喉，边臣镜里霜满头。行人为歌行役休，巴滇尽日若相酬。

楚水吴山何日收，归去来兮不少留。
微雪得句
颜检（清代）

塔影依墙立，钟声入暮来。云飞高岭薄，鸟掠夕阳回。

老眼惟余倦，闲心未尽灰。雪花飘不住，帘下好衔杯。
昌甫诗来言九日是悼亡之日因答和及紫芝是日过城下 其三
韩淲（宋代）

佳辰人物本难俱，事事虽非景不殊。君既悼亡应感旧，细看那复嗅茱萸。
题方干旧隐 其一
李若谷（宋代）

世占桐江籍，君真处士家。风骚传旨趣，林𣝡是生涯。

垂钓严传近，求名帝里赊。扁舟我相访，远岸日初斜。
晚登瀼上堂
杜甫（唐代）

故跻瀼岸高，颇免崖石拥。开襟野堂豁，系马林花动。

雉堞粉如云，山田麦无垄。春气晚更生，江流静犹涌。

四序婴我怀，群盗久相踵。黎民困逆节，天子渴垂拱。

所思注东北，深峡转修耸。衰老自成病，郎官未为冗。

凄其望吕葛，不复梦周孔。济世数向时，斯人各枯冢。

楚星南天黑，蜀月西雾重。安得随鸟翎，迫此惧将恐。
因仰山气毬颂
释重顯（宋代）

四大假合非虚妄，儱儱侗侗为二相。
东西南北不相知，留与衲僧作榜样。
清明前三日甘墩村看桃花
张铉（清代）

春半尚阴寒，闲居感羁旅。散愁过北关，独行无伴侣。

颇闻甘墩中，花向东风语。快唤坝上舟，随风任容与。

行行十里余，明妆无几许。遥瞻李王塘，嫣红才半吐。

徒见往来艭，茶商杂渔父。回首忆年时，胜情恣豪举。

分舫徵笙歌，联舆嬉士女。兹辰近寒食，光风吝和煦。

穆然溯畴曩，愈觉鲜情绪。寂寞打桨还，百壶倒村酤。

镫明弥勒龛，潇潇闻夜雨。
十里塘观鱼
杨万里（宋代）

银塘打尽万银梭，岸上笭箵来正多。
船载月明犹有月，无船无月欲如何。
梁明府茅冈杂咏 其五 采菱渡
李云龙（明代）

溪风生夕凉，古渡流寒玉。时有采菱人，来唱采菱曲。
和孙少述侯职方同燕席
曾巩（宋代）

两翁头白喜追陪，好事铃斋燕席开。
腊在未消盈尺雪，春归先席一枝梅。
况无庭下书投缿，更尽筵中酒满杯。
周召二南皆绝唱，抑扬赓和愧非材。
下十八滩
张诩（明代）

初伏舟经二水宽，储潭稽首祝平安。迢迢客路三千里，曲曲江平十八滩。

老矣无才堪用世，徒然有疏力辞官。此行端为趋君命，名利茫茫总不干。
泛湖十绝句 其八
陈造（宋代）

寻得诗人到醉乡，银壶玉麈倍增光。小囊赋就鸳鸯锦，一路荷花别漾香。
次韵景纯将赴襄阳眷恋里第
葛胜仲（宋代）

枳棘栖鸾岂所宜，盐车服骥暂缰鞿。少而好学书饶读，壮不贪缰誉自归。

重去故山抛小隐，懒趋名路触危机。寄言汉广徜徉者，聊赏风光且莫违。
金菊对芙蓉 经桴旁华盖山购新屋，颇葺园榭
陈祖绶（清代）

邻水邻山，宜花宜月，捻须一笑春浓。忽棋惊话鸟，酒引香蜂。

是筠堂里槐厅里，密密垂、处处帘栊。潭潭广宅，怡怡晚岁，缓缓归骢。

恰傍五鬣乔松。直炎能傲夏，冷惯凌冬。看霜天拳鹤，雪海髯龙。

是蓬莱岛人间岛，揖飞霞、醉倒诗翁。梦醒钟响，灯阑烟散，日出冰融。
早春呈水部张十八员外二首
韩愈（唐代）

天街小雨润如酥，草色遥看近却无。
最是一年春好处，绝胜烟柳满皇都。

莫道官忙身老大，即无年少逐春心。
凭君先到江头看，柳色如今深未深。
寄昙晦二首 其二
李处权（宋代）

高僧辟馆坐诸生，夜久亦闻弦诵声。物外喜君能笔砚，尘中愧我漫簪缨。

钵飧尚返慈乌哺，囊句时为老凤鸣。他日篮舆莲社约，秖应惠远识渊明。
唐植甫左司挽词二首 其二
李纲（宋代）

夙昔钦贤业，何知共里闾。忘年遇我厚，谪宦识公初。

小岭亲高论，灵斋见异书。凄凉真一梦，追想涕涟洳。
画木石赞
黄庭坚（宋代）

小山丛竹，到天古木。
石下有人，定是山谷。
送彭秀才南游
徐铉（宋代）

问君孤棹去何之，玉笥春风楚水西。山上断云分翠霭，

林间晴雪入澄溪。琴心酒趣神相会，道士仙童手共携。

他日时清更随计，莫如刘阮洞中迷。
松菊堂读史五首
晁补之（宋代）

明光甲挫三言内，悉怛谋亏一算间。
成败关心不瞑目，我今无此只应闲。
提舶携具过云榭知宗出示和章复用韵 其一
王十朋（宋代）

不须蜡屐上林端，高处登临眼自宽。䆉稏风翻梅里白，离支日照鹤顶丹。

山川满目如京洛，台榭侵云类广寒。宾主往来俱不远，如棠不比鲁侯观。
感古十首
胡仲弓（宋代）

相如归全璧，范增撞玉斗。
为主心固同，逆顺异所守。
发怒俱忘身，裂眦欲碎首。
此完彼玷缺，尽在一举手。
万形各有敝，斯名长不朽。
和张二十五春日见寄五首 其五
范祖禹（宋代）

流水家家入，脩篁处处同。城南履道宅，白傅有遗风。
云溪杂咏
郭印（宋代）

道眼全无障，机心了不生。
园亭如著意，物色岂留情。
水凫元相狎，渊鱼自勿惊。
超然忘我见，万化各天成。
白砂驿作
孔武仲（宋代）

浮云纷纷锁太清，骤雨肃肃飞中庭。冰齑脱粟冷彻骨，欲语寂然谁和应。

辞家十日心甚壮，今日始觉愁肠并。仆夫聚首亦不乐，泥深滩密尤难行。

长途何意此艰险，彼苍其谁司晦明。

闭门篝灯夜未久，试绕前楹望星斗。顽阴稍散避青冥，白月飞光临户牖。

推移变态俄顷间，坐使惨寂成欢颜。群奴喧喧亦相语，明日快马临关山。

阴亦不可知，晴亦不可必。尔曹稳眠莫匆匆，清明更待东方白。
春草斋遣兴
谢蕙（清代）

久甘冷澹作生涯，閒倚阑干感岁华。一架蔷薇高似屋，几丛芍岁烂于霞。

梵香缱绻思前哲，赌墅风流忆故家。我比张衡愁更甚，春衣人瘦饭难加。
酂阳观棋
孔平仲（宋代）

系马酂阳岸，湍波怒奔霆。却坐南轩上，旷若耳目清。

两翁方围棋，玉石相分争。初味若恬淡，锋交渐纵横。

攻南意窥北，翻复乃人情。计虑临危出，或从死中生。

勇者喜见色，怯者噤无声。谁云一枰小，斗智亦已精。

昔有烂柯者，弃俗游峥嵘。彼实方外人，岁月固可轻。

我今则异此，久为世网婴。一官犹坎轲，三径尚未耕。

妻子寄异县，飘飘望东京。寸晷尤可惜，客子当念程。

饮水上马去，两翁任输赢。
送韦评事
王维（唐代）

欲逐将军取右贤，沙场走马向居延。
遥知汉使萧关外，愁见孤城落日边。
题忠愍公送婿邢得昭归婺女诗后
潘霆孙（宋代）

胡谪亦由广帅，李不不出郴阳。
相慨冰清在纸，至今遗墨犹香。
元宵中都太守放灯作律诗五首 其二
郑真（明代）

万境无尘月满天，缤纷物象斗娇妍。画楼映水金莲吐，宝塔擎霄火齐悬。

风外花骢来騕袅，云端彩凤下翩跹。太平盛观今重见，城郭人家夜似年。
秋日庐陵送杜子野还
严羽（宋代）

暂见还分手，谁能不黯然。去帆芦叶浦，别酒菊花天。

他日思良会，空囊检赠篇。钟陵有雁过，莫忘尺书传。
戏向文刚生子
王庭圭（宋代）

平生只欠掌中珠，天与此儿聊慰渠。郎罢新来著綵服，要令啼戏觅银鱼。
绿珠
陆应宿（清代）

金谷楼前玉质摧，鸟啼月落有余哀。美人一点分明意，不是珍珠买得来。
十二月十三日喜雪二首
郭印（宋代）

蜀雪古来少，天云今始同。
霏微初带雨，凌乱更从风。
练欲拖平野，盐疑撒远空。
小民咸喜见，谁复怨高穹。
上厚庵太守 其二
野蚕（清代）

记取论诗处，窗明霍六山。眼青千里外，头白十年间。

鹿苑应相忆，龙门许再攀。彭城风俗美，禅坐欲忘还。
射
弘历（清代）

燕角劲而柔，楚棘直且长。值此万几暇，学彼六艺良。

风日散清淑，佳荫含微凉。虎贲三千人，抡才尽鹰扬。

鹿正依法设，繁弱亦已张。观德诚在此，为仁良可方。

伊余有会心，图治思兴唐。文皇譬脉理，慄慄怀几康。

三复凛载舟，数载徒望洋。
除夜二首
陈与义（宋代）

万里江湖憔悴身，冬冬街鼓不饶人。
只愁一夜梅花老，看到天明付与春。
和东坡韵二首
文及翁（宋代）

万寿山藏不二中，九峰峰下善财童。
敲门问竹机锋触，倚槛看花色界空。
汝坐蒲团曾有梦，我来刍牧愧无功。
吴天蜀地元来近，月照峨嵋日又东。
入淮
许及之（宋代）

淮水限南北，舟行洛水滨。底须分尔界，何处不吾民。

好在关河旧，期来日月新。片云无可翳，岂待净妖尘。
句
牟及（宋代）

何日脊令还并影，旧时豚犬已成空。
困雨葵心终向日，随风柳絮慢漫天。
韶阳之迁道中呈汪时法
吕祖俭（宋代）

南江一道水分明，寂寂扁舟不记程。
回望家山在云际，梦魂犹对短书檠。
象
李峤（唐代）

郁林开郡毕，维扬作贡初。万推方演梦，惠子正焚书。

执燧奔吴战，量舟入魏墟。六牙行致远，千叶奉高居。
送李季允侍郎归蜀五绝用禅房花竹幽为韵
刘宰（宋代）

密叶秋逾润，幽花晚更妍。
去来谁是主，试问白头禅。
次韵方仁声惠文编
叶梦得（宋代）

他年落笔坐生风，下舍诸郎敢长雄。操缦不能陪众手，斲轮终长付良工。

镜湖漫忆归狂客，汉上谁从过德公。会向南溪寻旧约，别开小径共相通。
自先上人偶以诃林绿瓦作枕予亦效之
陈子升（明代）

曾从浩劫忆萧梁，瓴甋休誇汉未央。试为阇黎留一枕，迦陵身倚绿鸳鸯。
瑞鹤仙·恨佳人命薄
佚名（宋代）

恨佳人命薄。似春云无定，杨花飘泊。
同黄靖州闲步
韩淲（宋代）

秋净晴原日，因行过屋东。归来三载后，犹得五人同。

问讯荒园外，周游并舍中。留连一杯酒，还我旧家风。
赵郎中往莒县，逾月而归，复以一壶遗之，仍用前韵
苏轼（宋代）

东邻主人游不归，悲歌夜夜闻春相。门前人闹马嘶急，一家喜气如春酿。

王事何曾怨独贤，室人岂忍交谪谤。大儿踉蹡越门限，小儿咿哑语绣帐。

定教舞袖掣伊凉，更想夜庖鸣瓮盎。题诗送酒君勿诮，免使退之嘲一饷。
再赠寻贤相士二首
姚勉（宋代）

逢人说相不求钱，春色湖边一醉颠。
眼法自高人几看，不寻富贵只寻贤。
松树
元稹（唐代）

华山高幢幢，上有高高松。株株遥各各，叶叶相重重。

槐树夹道植，枝叶俱冥蒙。既无贞直干，复有罥挂虫。

何不种松树，使之摇清风。秦时已曾种，憔悴种不供。

可怜孤松意，不与槐树同。闲在高山顶，樛盘虬与龙。

屈为大厦栋，庇荫侯与公。不肯作行伍，俱在尘土中。
次韵张永锡等制留题通泉聚古堂
李新（宋代）

及时瓜李任浮沉，畏景游云苦太侵。
环县江流元渺渺，参天乔木自森森。
七言妙语腾光焰，八法新题冠古今。
闻道宵征最清处，风翻旌旆月流襟。
游烂柯山 其四
羊滔（唐代）

沙门何处人，携手俱灭迹。深入不动境，乃知真圆寂。

有时归罗浮，白日见飞锡。
感皇恩
晁冲之（宋代）

小阁倚晴空，数声钟定。斗柄寒垂暮天净。向来残酒，尽被晓风垂醒。眼前还认得，当时景。

旧恨与新愁，不堪重省。自叹多情更多病。绮窗犹在，敲遍阑干谁应。断肠明月下，梅摇影。
抱黄洞
孙先振（清代）

几度云峰策杖过，传闻遗蜕此山阿。虚坛昼静鸣枞桧，古洞春深长薜萝。

千岁猿猱缘树上，一群麂鹿出山多。丹池药鼎今陈迹，笙鹤飘飖竟若何。
五行十支 即事有感
王世贞（明代）

银河乙夜凉无声，此时缺月摧长庚。江南愁霖水渺瀰，蓟北落日金纵横。

是处乾坤淹汉甲，何方戊巳却羌兵。辛壬未见玄圭锡，庚癸空劳素书忆。

长安丙相虚问喘，丁傅门前马如织。君不见柏梁既火复建章，土木之使春相望。
同李十一醉忆元九
白居易（唐代）

花时同醉破春愁，醉折花枝作酒筹。
忽忆故人天际去，计程今日到梁州。
赠封禺山翁
董嗣杲（宋代）

鹁鸪鸣雨鹤吟风，可羡山中白发翁。
百事不闻天地闭，四窗常见水烟空。
春时聚社寻屠伯，晴昼科书授学童。
此外惟知安分去，鹿门真隐略相同。
寄李商老
谢薖（宋代）

所思定何方，渺然羌山麓。别来经一年，不寄书一幅。

忆在元真馆，与君同饮缸。论文久未去，夜雪打寒窗。

明朝款君门，箯舆踏残雪。尊前听君谈，意气排凛冽。

雪中两相过，把酒俱留连。岂同剡溪去，兴尽回酒船。

今年走东吴，无复相邂逅。遭回行路难，归已三月后。

逢君所知人，颇尝问君安。犹闻卧苫块，毁棘今栾栾。

君家所娇儿，闻已去怀抱。昔我尝见之，瑶环实娟好。

我归卧衡门，愁君亦如君。淋雨子桑病，敝冠原宪贫。

此怀其谁语，思君何能已。寄声劳苦君，兼问两季子。
观荷
方岳（宋代）

花叶根茎迥不同，略无些字犯春风。
羽衣纵落寻芳后，解作清凉烈日中。
踏莎行
陈璧（清代）

江阔天低，楼高思迥。春烟蘸淡如秋景。今年芳草去年愁，分明又报明年信。燕子还来，归期未定。可堪醉梦红尘境。世间万事尽消磨，水流不尽青山影。
观藏珠
夏竦（宋代）

敏手机心颇自安，遮藏有路巧千般。
主公当面无因见，只怕旁人冷眼看。
芦台四景 其一 西山朗霁
马政（明代）

晴光叠翠与云期，共说西山景物奇。千古夷齐风致远，蕨薇滋味几人知。
偶作
司空图（唐代）

索得身归未保闲，乱来道在辱来顽。

留侯万户虽无分，病骨应消一片山。
宴仙
徐积（宋代）

紫瑶楼上宴真人，脍是鲸鲵脯是麟。醉倒玉妃何处去，烟霞迎步鹤随身。
玉楼春
欧阳修（宋代）

西亭饮散清歌阕。花外迟迟宫漏发。涂金烛引紫骝嘶，柳曲西头归路别。

佳辰只恐幽期阔。密赠殷勤衣上结。翠屏魂梦莫相寻，禁断六街清夜月。
州宅杂咏 甘露堂
王十朋（宋代）

昔日贤太守，堂前零露甘。我来无善政，露下亦何堪。
不寐
葛立方（宋代）

年来百念如灰冷，何物关心搅睡眠。
奠枕不容安丙夜，乘轺端复类丁年。
曲中谁辨齁齁趣，梦裹难成栩栩然。
只恐睡蛇钩已尽，髦蛮难到曲屏边。
临江仙（荼コ有感）
张元干（宋代）

莺唤屏山惊睡起，娇多须要郎扶。荼コ斗帐罢熏炉。翠穿珠落索，香泛玉流苏。

长记枕痕销醉色，日高犹倦妆梳。一枝春瘦想如初。梦迷芳草路，望断素鳞书。
题前给事陈行四读书室
王恭（明代）

给事先朝罢官日，拂袖还山坐虚室。牙牌角带厌羁縻，大布乌巾任閒逸。

邺侯架上五车书，玄宴床头万卷储。心中有悟即大笑，怀里无钱常澹如。

忆昨逢君领乡贡，何限居人走相送。南陌看花日几回，春闱得桂今成梦。

君家面面好林泉，莫把荣华记昔年。一瓢且醉山中月，数亩还收江上田。

江田潮满春苗绿，瓜地秋香橘林熟。古洞云龛鹤共行，石门沙岭僧同宿。

玉轴牙签半草堂，閒教子弟竞三场。经旬不出蟏蛸户，见月唯开薜荔房。

西风黄叶何萧瑟，镜里秋霜数茎白。壁间犹挂汾亭琴，扁上时看紫阳墨。

知君守道更忘贫，缃帙恒开绝四邻。垂帷闭户且安命，未必琴书付别人。
湖中秋日
黄媛介（明代）

忧危只有客心微，赢得湖光蔽竹扉。囊有千诗聊寄赏，家无四壁亦怀归。

青山断处饶红叶，黄菊开时少白衣。近水阴晴容易变，忽惊风雨打窗飞。
丹元子步天歌 其一 东方七宿
王希明（唐代）

角，两星南北正直著。中有平道上天田，总是黑星两相连。

别有一乌名进贤，平道右畔独渊然。最上三星周鼎形，角下天门左平星。

双双横于库楼上，库楼十星屈曲明。楼中五柱十五星，三三相著如鼎形。

其中四星别名衡，南门楼外两星横。
中秋四首和频伽居士灵芬馆韵 其二
夏翼朝（清代）

乱峰障淮滨，善稻谷粱记。我来阅五稔，端居祇蕉萃。

从游有棻葩，推敲诗律细。檐际有琅玕，积阴新粉坠。

良辰正团栾，棣华念予季。何当赁庑舂，鹿车挽椎髻。
鹧鸪天·五日都无一日阴
佚名（宋代）

五日都无一日阴。住来车马闹如林。葆真行到烛初上，丰乐游归夜已深。人未散，月将沈。更期明夜到而今。归来尚向灯前说，犹恨追游不称心。
李生向予言曰妓有名秋水者颇丽人也戏赋秋水
王廷陈（明代）

楚客誇秋水，令予发兴新。汉槎频讯石，洛袜自生尘。

日集鸳鸯侣，时来鸿雁宾。不缘风浪隔，长作问津人。
避地
韩偓（唐代）

西山爽气生襟袖，南浦离愁入梦魂。人泊孤舟青草岸，

鸟鸣高树夕阳村。偷生亦似符天意，未死深疑负国恩。

白面儿郎犹巧宦，不知谁与正乾坤。
绍兴祀皇地祗十五首
佚名（隋代）

祗事坤元，饬躬敢惮。
爰洁粢盛，载严圭瓒。
清明内融，嘉旨外粲。
介我繁釐，时亿时万。
登齐政楼
张宪（元代）

层楼拱立夹通衢，鼓奏钟鸣壮帝畿。万古晨昏常对待，两丸日月自双飞。

寿山树色笼佳气，御水波光荡落晖。手把阑干频北望，心如征雁独南归。
宝应舟中
锡珍（清代）

海上归槎迥，淮南返棹轻。湖茭添客馔，堤柳入诗情。

兴废徒怀古，关河正洗兵。翻悲身历碌，终是绊浮名。
道院述怀二首 其一
陆游（宋代）

学道已非生死流，极知心外更何求。理穷性尽命亦至，气住神全形自留。

大药一炉真度世，孤桐三尺可忘忧。故人怪我归来晚，太华峰头又素秋。
巴江柳
范璐（清代）

之子莫相送，依依人可怜。多年芳草路，几日艳阳天。

堤上风吹笛，江边月系船。马蹄随记取，踏破少城烟。
访杨异寺丞
刘敞（宋代）

三径向松菊，始疑元亮居。但多柳五树，复对隼双旟。

相识是倾盖，剧谈能起予。樵苏不用爨，耳目且清虚。
径山五峰 其一 堆珠峰
祖铭（元代）

天势下凌霄，坐使万壑趋。元气结峦岫，献此大宝珠。

翊殿护释梵，鼓钟殷人区。
岳麓寺 其一
严粲（宋代）

几层攀石磴，高寺白云边。台旧怀人古，泉幽想鹤仙。

远帆湘浦树，暮角楚城烟。长是登临处，沧洲意惘然。
答友人赠炭
孟郊（唐代）

青山白屋有仁人，赠炭价重双乌银。驱却坐上千重寒，

烧出炉中一片春。吹霞弄日光不定，暖得曲身成直身。
送许晦堂
严光禄（清代）

落日长亭柰尔何，得归今日又关河。春来鸿雁离群去，江上鼋鼍忆客过。

白发故人乡梦断，青山是处旅愁多。旧游正及梅花发，一曲谁堪入楚歌。
四皓图
仇远（元代）

本为当时国本安，白云满袖出商颜。
山中终是通人迹，不似围棋在橘间。
东溪对雨同朱子西安
陆楣（清代）

幽阁临烟浦，清阴及麦秋。乱红过彴略，丛绿语軥辀。

圃发移新树，溪添欲断流。云峰深不见，试笕最高楼。
秋蕊香·梅蕊雪残香瘦
晏殊（宋代）

梅蕊雪残香瘦。罗幕轻寒微透。多情只似春杨柳。占断可怜时候。

萧娘劝我杯中酒。翻红袖。金乌玉兔长飞走。争得朱颜依旧。
丁巳赴湖广乡试晓发城月驿待友人周景沂不至诗以督之
吴正卿（元代）

画角声残月影横，邻鸡多事管人行。滟杯满引防岚重，新句慵编爱驶轻。

一宿蘧庐仁义熟，三生败石梦魂清。故人不至予怀渺，长笑出门天地明。
祀蚕先
曾丰（宋代）

旦谷兮辰刚，聿蠲衷兮斋以庄。
孔伛兮再拜，擎厥拳兮三迎将。
孔廉扫兮涴者以清，赤松洒兮溽者以凉。
灵之来，嫖嫖兮若翔兮上。
灵之下，婉婉兮若倚兮傍。
灵之趋，躞躞兮若参兮前。
灵之坐，盘盘兮若据兮中央。
乃陈兮太牢，侑以兮糜餹。
糕柔兮膋肉，腯鼠脑脆兮糜芗。
灵其肸只，勿虚我佖只。
世传沙宅兮亥地，泥屋兮壬方。
枣种兮南舍，风来兮东厢。
夫是谓兮宜蚕徵，其如我教兮未详。
顾蚕兮消长，惟灵兮弛张。
纷再登三熟与四出，信吉利而盖故常。
雅志兮蚕事，匪徒制兮已之装。
丝吾欲系象兮俾不折，茧吾欲投火兮俾不伤。
于以试兮允哉验，殆将补兮舜裳。
灵其炯只，勿虚列景只，
蛹有种，蛾有秧。
圆峤兮色黑，寒国兮色苍。
丝一指兮大，茧一尺兮长。
蚕有兮彼异，何当异兮千斯箱。
敕赠康尚书美人
薛zm（唐代）

天门喜气晓氛氲，圣主临轩召冠军。

欲令从此行霖雨，先赐巫山一片云。
武冈路中
彭汝砺（宋代）

朝行黄茅冈，暮宿黄茅驿。一冈复一冈，冈冈如络绎。

一驿复一驿，思亲头易白。何时自此还，行李兼晨夕。
促拍满路花
赵师侠（宋代）

栽花春烂漫，叠石翠巑岏。小亭相对倚，数峰寒。主人寻胜，接竹引清泉。凿破苍苔地，一掬泓澄，六花疑是深渊。向闲中、百虑然。情事寄鸣弦。炉香陪茗碗，可望言。喷珠溅雪，历历听潺湲。尘世知何计，不老朱颜，静看日月跳丸。
坐进庵戏作 其一
刘跂（宋代）

自吾营此庵，迁徙屡有无。壁间故人文，今独与我俱。
竹石园堂酒边即事
顾逢（宋代）

到此须终日，相忘醉不成。
一天惟有月，万籁绝无声。
鱼口萍吞吐，萤光草晦明。
夜阑重秉烛，犹对石棋枰。
西平乐 别西园作
朱祖谋（清代）

灌木愁鸦，露莎抛锦，离思暗落回廊。弹墨单衣，勘书深烛，清欢回回三霜。

看抱叶香枯翳镜，连雨萍沈败艇。西风渐老，冥鸿去翼成行。

谁许惊尘海角，红荔颗、绊稳北归艎。

蕙帘萝幌，仙书映掌，花药澄湖，虹月英光。消不得、能言怪石，凿空灵槎，说甚虞翻宅徒，陆贾书新，一夜江湖梦已凉。

梁燕再来，巢尘簌簌，炉穗愔愔，怅望天涯，罢酒阑干，凭谁指与斜阳。
句
史骧（宋代）

花分先后留春久，地带东南见月多。
嘲黔南观察南卓（一云卓故人效吕温作）
吕温（唐代）

终南南太守，南郡在云南。闲向南亭醉，南风变俗谈。
自饶州之广信舟中杂咏 其一
夏敬颜（清代）

水碧沙明路，丹枫白雁天。才携谢公屐，又泛米家船。

宿鹭窥渔火，昏鸦带暝烟。归帆曾此泊，弹指八年前。
咏王大娘戴竿
刘晏（唐代）

楼前百戏竞争新，唯有长竿妙入神。
谁谓绮罗翻有力，犹自嫌轻更著人。
古北口杨太尉庙
彭汝砺（宋代）

将军百战死嵚岑，祠庙岩岩古到今。万里胡人犹破胆，百年壮到独伤心。

遗灵半夜雨如雹，馀恨长时日为阴。驿舍怆怀心欲碎，不须更听鼓鼙音。
黎拾遗昕裴秀才迪见过秋夜对雨之作
王维（唐代）

促织鸣已急，轻衣行向重。
寒灯坐高馆，秋雨闻疏钟。
白法调狂象，玄言问老龙。
何人顾蓬径，空愧求羊踪。
初发道州答崔三连州题海阳亭见寄绝句
吕温（唐代）

吏中习隐好跻攀，不扰疲人便自闲。

闻说殷勤海阳事，令人转忆舜祠山。
寿嫩庵赵先生十首
陈元晋（宋代）

开济平生学，忠精一寸心，
时危添白发，意远寄清吟。
河洛风埃满，江湖岁月深。
眼明天柱壮，{氵霝}渌对渠斟。
奉使契丹二十八首 古北口道中呈同事二首△
苏辙（宋代）

独卧绳床已七年，往来殊复少萦缠。
心游幽阙鸟飞处，身在中原山尽边。
梁市朝回尘满马，蜀江春近水浮天。
枉将眼界疑心界，不见中宵气浩然。
△二副使主笑语相従正四人，不须嗟叹久离群。
及春煮菜过边郡，赐火煎茶约细君。
日暖山蹊冬未雪，寒生胡月夜无云。
明朝对饮思乡岭，夷汉封疆自此分。
挽陈知县
陈耆卿（宋代）

为讯华亭鹤唳无，琴声断处客悲渠。
日边消息花争闹，露下光悲柳变疎。
未叹子云新第宅，最怜定国旧门闾。
风檐读罢閒居赋，向后何人奉板舆。
寄题永新邓成之粟庵
王洋（宋代）

学诗学礼子已文，种花种竹居不贫。门闾正可务广大，如何一粟容君身。

结庵名粟亦何寄，口不尽言知有意。鹍鹏羽翼自垂天，蜩鸴飞鸣有馀地。

短长小大争长雄，舒卷不离方寸中。小如一粟大江海，万形宇内宁非同。

君如推此充寥廓，回集尘端亦栖托。放言切勿诮蒙庄，伯夷永名仲尼博。

更须谈理勿谈空，此道根原由守约。
月下渡淮歌与马孟李三都尉舟中言怀
张元凯（明代）

日落淮水黄，月出淮水白。水流向东南，客行自西北。

辞家见月两回圆，长路悠悠始一千。簿书期会如束湿，卒史胥徒横索钱。

橐存无底空所有，但见三星恒在罶。身世漂零只酒尊，凉露凄蝉动高柳。

从事诸君尽弃繻，金堤赤岸争先驱。吁嗟百万任狼藉，何事囊粟号侏儒。

吾生一饱了吾愿，坐看鹪鹩飞不远。马控龙媒自有人，门藏金穴曾无援。

久拟山中赋考槃，何然燕垒巢其端。漆园傲吏日偃蹇，竹林酣士多摧残。

夜深月照芦洲寂，楼船有楫何须击。最喜黄头善掺挝，况邀白帻能吹笛。

淮阴黯惨生悲风，座中杯酌莫教空。若过韩侯钓鱼渚，便为长跪酹英雄。
嘉岭山寻范文正公读书处
邓廷桢（清代）

乙亥二月月几望，捧檄延州度千嶂。马头忽现嘉岭山，大字摹崖屹相向。

怪螭蟠屈瘦蛟舞，乃是龙图老子之笔仗。闻道当年帅此邦，屡蹑巉岩寄幽旷。

手持蠹简揖山灵，一种清虚恍来贶。我览公书心已钦，我思公迹神逾王。

初为运转副夏竦，继以曹郎扼边障。罢榷招流亡，营田省输饟。

坚壁老敌师，焚书斥贼妄。一十二砦唇齿联，万八千军虎貔壮。

威名不屑淮阴韩，盛德应同丞相亮。坐使西人破胆惊，却马回戈不敢抗。

岂知公余示整暇，啸歌更踞兹山上。方悟胸中数万兵，都由五千拄腹撑肠相酝酿。

我来登山寻旧迹，岂有遗民足咨访。山前闻清钟，山后发樵唱。

摘星无复矗，危楼古井空余白云漾。嗟哉九京安可作，仰止高山意怊怅。

他年青鞋布袜游圭峰，定从雾阁云窗觏真相。
柳耳
李刘（宋代）

风絮起时无纩塞，雨丝添处有珠垂。
黄莺说尽千般语，舞困三眠总不知。
端居
刘敞（宋代）

端居亦无赖，幽赏每多违。扁舟试独泛，鸥鸟肯相依。

日暮无所诣，兴尽复还归。
夏日
陆游（宋代）

平明一浴汗无余，坐觉胸中合太虚。
舂玉作糜天所赐，不妨数箸进山蔬。
黄公山钓台浸水荅陈二教先生 其二
庄昶（明代）

山色水光相上下，酒瓢诗卷日挨排。早知长日不虚过，肯道吾生是倘来。

一点青天南极眇，全台白眼老夫开。荷花菱叶无人管，留取襟裾次第裁。